ሌወታ.
6.
ጎዳይ ሙሰኮ ሀይሳዳ ያግስ፤ 
እስ አስ ሀራ አስ ሀዳራ ዎꬅዳባ ዎይኮ ታልእዳባ ላህኮ ዎይኮ ቦንቅኮ ዎይኮ ጭምኮ፥ 
ዎይኮ ꬋይዳባ ደምድ ታ በአብከ ግድ ዎርዶን ጫቅኮነ አስ ኦꬅያ ሀይሳ መላባፐ እሱዋ ኦꬅኮ፥ 
ሄሳን ናጋራንቾ ግድድ በንትኮ፥ ካይስዳባ ዎይኮ ቦንቅዳባ ዎይኮ ሀዳራ ኤክዳባ ዎይኮ ꬋይን ደምዳባ፥ 
ዎይኮ ዎርዶን ጫቅድ ኤክዳ ኩመꬃ ሻሉዋ ጎዳስ ዛሮ። ቃስ ባ ናቆ ያርሹዋ ያርሽያ ጋላስ ባ ኤክዳባ ቦላ ፄታፐ ላታሙ ኩሸ ጉጅድ ሻሉዋ ጎዳስ እሞ። 
ቃስ ባ ናቁዋ ግሾ ጎዳስ ያርሾ ያርሽያ ዎደ ባ መህያ ግዶፈ ቦረይ ባይና እስ ማራዘ ካህንያኮ ኤሆ። ሄ ዶርሳይ ናቆ ያርሾስ ጋተ ኩንይሳ ግዶ። 
ካህነይ ሄ ዶርሳ ያርሽድ ሄ ኡራ ናቁዋ ቁሽሴስ፤ ሄ ኡራ ናቆይ አቶ ጌተታና። 
ጎዳይ ሙሰኮ ሀይሳዳ ያግስ፤ 
አሮናነ እያ አደ ናይታ ሀይሳዳ ያጋዳ ኪታ፤ ፁሳ ያርሹዋስ ደእያ ዎጋይ ሀይሳ፤ ፁሳ ያርሾይ ሳእ ዎንታና ጋካናዉ ያርሾ በሳን ደኦ። ታማይ ያርሾ በሳን ቃማ ኩመꬅ ኤፅሸ አቆ። 
ካህነይ ሊኖፐ ዳደትዳ ቃምሰ ማእድ፥ ሱረ ዳንጭድ፥ ፁሳ ያርሹዋ ታማይ ምዳ ብዱዋ ካሽድ ያርሾ በሳ ምየን ላሎ። 
ያትድ ማኡዋ ቃር ዎꬅድ ሀራ ማኦ ማእድ ሄ ብዱዋ ጉታፐ ጋፃ ኤፍድ ዎጋዳ ጌሻ በሳን ቆሎ። 
ያርሾ በሳ ቦላ ደእያ ታማይ ቶኦና ኡባ ዎደ ኤፅሸ ደኦ። ካህነይ ዎንታ ዎንታ ምꬅ እያ ቦላ ጉጆ። ፆሳ ያርሹዋ ምꬃ ቦላ ማራን ዎꬅድ፥ እስፈተꬃ ያርሹዋ ሞꬉዋ እያ ቦላ ፁጎ። 
ታማይ ያርሾ በሳ ቦላ ኡባ ዎደ ኤፅሸ ደኦ፤ ቶአናዉ ኮሸና። 
ካꬃ ያርሾስ እመትዳ ዎጋይ ሀይሳ፤ ካህነ ግድዳ አሮና ናይት ያርሾ በሳፈ ስንꬃ ባጋራ ጎዳ ስንꬃን ያርሾ። 
ካህነይ እስ ኩጫ ሎኦ ꬊለነ ዛይተ ኤክድ ካꬃ ያርሹዋ ቦላ ደእያ እፃንያራ ያርሾ በሳን ጎዳስ ሳዎ ቶንኩ ግያ ቆፍሶ ያርሾ ኦꬅድ ፁጎ። 
እያፐ አትዳይሳ አሮንነ እያ አደ ናይት ኡይꬅ ኡክድ ዱንካንያ ዳባባን ደእያ ጌሻ በሳን ሞ። 
ሄ ኡይꬃይ እርሾይ ባይና ኡከቶ። ታማን ፁሳ ያርሹዋፈ ሄሳ ታኒ ኤንታዉ ግሾ ኦꬃዳ እማስ። ናጋራ ያርሹዋ መላነ ናቆ ያርሹዋ መላ እ ኡባፈ ጌሽ። 
ጎዳስ ታማን ፁሳ ያርሹዋፈ ኤንታ ጋክያ ግሾ ግድያ ግሾ ያ የለተꬃን አሮና ኮቸ ግድዳ አደት ኡባይ ሄሳ ሞ። ሄ ያርሹዋ፥ ጌሽ ግዶና ኦንካ ቦቾፎ። 
ጎዳይ ሙሰኮ ሀይሳዳ ያግስ፤ 
አሮንነ እያ አደ ናይት ካህነተꬃን ትየትያ ዎደ እስ ክሎ ግራመ ግድያ ሎኦ ꬊለ ካꬃ ያርሾ ኦꬅድ ጎዳስ ኤሆ። እያፐ ባጋ ዎንታ፥ ባጋ ኦማርስ ያርሾ። 
ሄ ꬊለይ ዛይተራ ዋላከትድ ሎይꬅ ሙኑቀትድ ባሸን ኡከቶ፤ እያ መንꬃዳ ያርሾ በሳን ሳዎ ቶንኩ ግያ ካꬃ ያርሾ ኦꬃዳ ጎዳስ ያርሻ። 
ቃስ አሮና አደ ናይታፐ እያ ካህነተꬃ ላታናዉ ትየትያ ኦንካ ሄ ዎጋ ጊግሴስ። ሄስ ጎዳስ ኡባ ዎደ ያርሸትያ ያርሾ ግድያ ግሾ ኩመꬅ ፁገቶ። 
ካህነይ ካꬃ ያርሹዋ ጉየ አሾና ፁጋናዉ ኮሼስ፤ እ ሜተታናዉ በሰና። 
ጎዳይ ሙሰኮ ሀይሳዳ ያግስ፤ 
አሮናስነ እያ አደ ናይታስ ሀይሳዳ ያጋ፤ “ናጋራ ያርሾ ዎጋይ ሀይሳ፤ ናጋራስ ሹከትያ ያርሾይ ፁሳ ያርሾይ ሹከትያ በሳን ጎዳ ስንꬃን ሹከቶ። ሄ ያርሾይ ኡባፈ ጌሻ ያርሾ። 
ሄ ያርሹዋ ያርሽያ ካህነይ ዱንካንያ ዳባባን ደእያ ጌሻ በሳን ሞ። 
ሄ አሹዋ ቦችያ ኦንካ ጌሽ ግዶ፤ ቃስ ሹክሽን ሱꬅ ማኡዋ ቦችኮ ሄ ማኦይ ጌሻ በሳን ሜጨቶ። 
አሾይ ካፅዳ ኦቶይ መቆ፤ ብራታ ድስተን ካፅዳባ ግድኮ ሄ ሚሽያ ቃጭድ ሃꬃን ሜጫናዉ ኮሼስ። 
ካህነ ኮቻፈ አደ ግድዳ ኦንካ ሄ አሹዋ ሞ፤ ሄ ያርሾይ ኡባፈ ጌሽ። 
ሽን ጌሻ በሳን ናጋራ አቶተꬃስ ሱꬃ ኤክድ ዱንካንያ ግዶ ገልዳባ ግድኮ ሄ መህያ አሾይ ሜተታናዉ ኮሸና፤ እ ታማን ፁገታናዉ በሴስ።” 
