እዮባ.
37.
“እያ ኡሹዋን ታ ዎዛናይ ድርጌስ፤ ባ በሳን ቃፄስ። 
እያ ዶናፐ ከይያ ቃላ ስእተ፤ ዳዳዳ ጉምያ እያ ግርሳ ሀይዝተ። 
እ ሳሎ ጋርሳን ባ ዎልአንꬃ ላሌስ፤ ቢታ ጋፃፐ ጋፃ ጋካናዉ ኪቴስ። 
ሄሳፈ ጉየ፥ እያ ጉንꬃይ ስኤቴስ፤ ባ ያሽያ ግርሳ ስሴስ። እያ ግርሳይ ስኤትያ ዎደ፥ ባ ዎልአንꬃ ተቀና። 
ፆሳ ማላልስያ ኦገን ባ ጉንꬃ ስሴስ፤ ኑኒ አኬካናዉ ዳንዳኦና ግታባ እ ኦꬄስ። 
እ ሻቻኮ፥ ‘ሳአን ዎꬋ’ ያጌስ፤ ዎልቃማ እራኮ፥ ‘ቡካ’ ያግድ ኪቴስ። 
እ መꬍዳ አሳ ኡባይ እያ ኦሱዋ ኤራና መላ፥ አሳይ ባንታ ኦሱዋ አጋና መላ ኦꬄስ። 
ሄ ዎደ ዶአት ባንታ በሳ ገሎሶና፤ ባንታ ጎንጎሉዋን ቆሰቶሶና። 
ዎልቃማ ጎተይ ዱገሀፐ ደንዴስ፤ እርፃ ጫርኮይ ፑደሀፐ ዬስ። 
ፆሳ ደኦ ሸምፖይ ሻች መꬌስ፤ ዳልጋ ሃꬃታ ሹቻዳ ምንꬄስ። 
ሻር ሃ ቶካና መላ ኦꬄስ፤ ባ ዎልአንꬃ ሻራ ግዶን ላሌስ። 
ሻራት እያ ኪታን ቢታ ጋፃ ዩዮሶና፤ እ ኪትያ ኪታ ኡባ ፖሎሶና። 
ፆሳይ እራ ቡክሰይ ቢታ እርፅሳናሳ፥ ዎይኮ አሳ ሴራናሳ፥ ዎይኮ ባ ሲቁዋ በሳናሳ። 
“እዮባ፥ ሄሳ ስአ፤ ፆሳይ ኦꬅያ ማላልስያ ኦሱዋ ታክ ጋዳ አኬካ። 
ፆሳይ ሻራታ ዋትድ ኪትያኮ፥ ባ ዎልአንꬃ ዋትድ ዎልአምስያኮ ኤራይ? 
ሻራት ሳሎን ዋንድ ኡትያኮ፥ ኤራን ፖሎ ግድዳ ፆሳይ ኦꬅያ ማላልስያ ኦሱዋ ኔኒ ኤራይ? 
ዱገሀ ጫርኮይ ጫርክድ ቢታ ምሽስያ ዎደ፥ ኔኒ ዎልቃማ ባዞ ሴላን ትልአና። 
ፆሳይ ሳሉዋ ትልእዳ ማስቶተዳ ምጭያ ዎደ፥ ኔኒ እያ ማዳናዉ ዳንዳአይ? 
ኑኒ ኤራ ፓጫ ግድያ ግሾ፥ ፆሳስ ዎይግድ ኦደታነኮ ነ ኑና ታማርሳ። 
ፆሳራ ኦደታና ጋዳ ታኒ ኦይቻናዉ ኮሺ? ታና ꬋይሳና መላ ታ አይስ እያ ደንꬃኔ? 
ጫርኮይ ሳሎፐ ሻራ ጌሽያ ዎደ፥ ሳሎን ጶልያ አዋ ኦንካ በአናዉ ዳንዳኤና። 
ፑደሀ ባጋራ ዎርቃ ዳንያ ፖኦይ በንቴስ፤ ፆሳይ ያሽያ ቴማን ቆንጬስ። 
ኡባ ዳንዳእያ ፆሳኮ ሺቃናዉ ዳንዳኦኮ፤ እያ ዎልቃይ ግታ። እ ባ ቱማ ፕርዳንነ ባ ግታ ፅሎተꬃን አሰ ቆሄና። 
ሄሳ ግሾ፥ አሳይ እያዉ ያዬስ፤ ባንታና ጭንጫ ገይሳታ እ ካꬌስ” ያግስ። 
